**Στο νέο προσκλητήριο αλλαγής, δηλώνουμε παρών**

**ΤΟΥ ΧΑΡΗ ΔΟΥΚΑ**

 Μισό αιώνα από την ίδρυση του, το  ΠΑΣΟΚ βρίσκεται ενώπιον με μια από τις κρισιμότερες προκλήσεις της ιστορίας του: Να ξαναγίνει το Κίνημα που θα επαναφέρει στο επίκεντρο της πολιτικής τον Άνθρωπο και να ξαναγίνει το Κόμμα που θα οδηγήσει την Ελλάδα στον δρόμο της προοδευτικής διακυβέρνησης.

Το έχει ξανακάνει. Το ΠΑΣΟΚ έχει δυνατό όνομα, βαθιές ρίζες και πάντα βρέθηκε στην πρώτη γραμμή της μάχης σε δύσκολες περιόδους για την Ελλάδα.

Αυτή την φορά οι προκλήσεις είναι πιο πολύπλοκες,  πιο σύνθετες.

Εξελίσσονται σε ένα ευρωπαϊκό περιβάλλον, εύθραυστο. Οι φυγόκεντρες δυνάμεις που εκκολάπτει η άνοδος της ακροδεξιάς, ενισχύονται. Η Ευρωπαϊκή Ένωση ταλαντεύεται, ανάμεσα στις φωνές της περιχαράκωσης και της εσωστρέφειας (π.χ. Γερμανία και μεταναστευτικό) και τις τολμηρές φωνές της διεύρυνσης, της δημοκρατικής εμβάθυνσης, της οικονομικής ενοποίησης (π.χ. προτάσεις Λέτα και Ντράγκι).

Η ευρύτερη γειτονιά μας εξακολουθεί να βρίσκεται στην δίνη των δύο πολέμων, στην Ουκρανία και την Μέση Ανατολή, που αποτελούν απειλή για γενικότερη  ανάφλεξη και προκαλεί νέες εστίες ανθρωπιστικής κρίσης.

Η διεθνής κοινότητα βρίσκεται σε καθεστώς αβεβαιότητας ενόψει των προεδρικών εκλογών στις ΗΠΑ και τις πιθανές συγκρούσεις και ανακατατάξεις που θα προκαλέσει στις οικονομικές υπερδυνάμεις.

Σε αυτό το σύνθετο περιβάλλον η Ελλάδα βιώνει πολλαπλές κρίσεις που συντηρούν και γιγαντώνουν οι πολιτικές της ΝΔ:

**Κρίση στην οικονομία**: Η Ελλάδα χάνει την ευκαιρία για ανθεκτική, βιώσιμη, εξωστρεφή ανάπτυξη προς όφελος όλων. Τα 70 δισ. ευρώ των ευρωπαϊκών πόρων, μοιράστηκαν σε ημέτερους. Τρεις στις τέσσερις συμβάσεις, το πρώτο 6μηνο του 2024, δόθηκαν με απευθείας ανάθεση. Γη, επιχειρήσεις, υποδομές αλλάζουν χέρια και αφελληνίζονται και μεγάλα εθνικής σημασίας project, όπως της ενεργειακής και ψηφιακής μετάβασης είναι υπόθεση λίγων μεγάλων εταιρειών με πενιχρά αποτελέσματα για την ελληνική κοινωνία.

**Κρίση στην κοινωνία:** Συντελείται μια πρωτοφανή αναδιανομή του πλούτου σε βάρος της μισθωτής εργασίας και των λαϊκών στρωμάτων, που οξύνει τις ανισότητες και τη φτώχεια, δημιουργεί νέες στρατιές νεόπτωχων εργαζομένων και πυροδοτεί νέο κύμα φυγής στο εξωτερικό.

**Κρίση στην δημοκρατία:** Συγκεντρωτισμός, αδιαφάνεια, υπονόμευση των θεσμών, ατιμωρησία και αναξιοπιστία, κυριαρχούν σήμερα.

**Κρίση στο δημογραφικό**: Η Ελλάδα γερνά επικίνδυνα και οι πολιτικές στήριξης των νέων ζευγαριών εξαντλούνται σε vouchers και αμφιβόλου αποτελεσματικότητας στεγαστικές πολιτικές.

**Κλιματική κρίση**: Κάθε χρόνο με μεγαλύτερη ένταση απειλεί ζωές, περιουσίες και  υποδομές και η κυβέρνηση με το σταγονόμετρο απορροφά τα ευρωπαϊκά κονδύλια για την Πολιτική Προστασία, ενώ μεγάλα έργα υποδομής για την θωράκιση των πόλεων έχουν εγκαταλειφθεί.

Το ΠΑΣΟΚ οφείλει να πρωτοστατήσει με καθαρές κουβέντες,  αποφασιστικά, με σχέδιο και γνώση  για να δώσει λύσεις στα μεγάλα προβλήματα της ελληνικής κοινωνίας:

-Να στηρίξει την δημόσια δωρεάν υγεία αυξάνοντας τις δαπάνες στο 8% του ΑΕΠ και να στηρίξει έμπρακτα τους ανθρώπους του ΕΣΥ, με μισθούς αξιοπρέπειας.

-Να αναβαθμίσει τη δημόσια εκπαίδευση, με ολοκληρωμένα εκπαιδευτικά προγράμματα που θα ενσωματώνουν τις σύγχρονες τάσεις της παιδαγωγικής,   θα ενισχύει το Δημόσιο Πανεπιστήμιο, συνδέοντας το με την παραγωγή και θα προσφέρει στον νέο άνθρωπο εφόδια για το μέλλον. Θα αποκαθιστά  τον σεβασμό στους δημόσιους και ιδιωτικούς  εκπαιδευτικούς.

-Να παρεμβαίνει στις αγορές με ισχυρό ρυθμιστικό ρόλο και έλεγχο. Οι δημόσιες επιχειρήσεις ενέργειας και αερίου να αποτελέσουν και πάλι το δημόσιο πυλώνα στην ενέργεια, στηρίζοντας νοικοκυριά και επιχειρήσεις.

-Να επαναφέρει το καθεστώς προστασίας της εργασίας, τον κατώτατο μισθό στην Εθνική Συλλογική Σύμβαση και να δώσει κίνητρα για προσλήψεις   νέων ανέργων.

-Να καθιερώσει φορολογικές ελαφρύνσεις για μισθωτούς και συνταξιούχους.

-Να ασκήσει γενναίες πολιτικές κοινωνικής κατοικίας για τους νέους ανθρώπους και τα ευάλωτα νοικοκυριά, μέσα από την ίδρυση Υπουργείου Στεγαστικής Πολιτικής.

-Να προχωρήσει στην πράξη την ενεργειακή δημοκρατία, με νομοθετική ρύθμιση που θα προβλέπει ότι  το 50% της παραγωγής ΑΠΕ, θα γίνεται από ενεργειακές κοινότητες, την αυτοδιοίκηση, τους συνεταιρισμούς, τους αγρότες.

-Να στηρίξει την ελληνική παραγωγή, με τον μετασχηματισμό της Εθνικής Αναπτυξιακής Τράπεζας σε φορέα χρηματοδότησης μικρομεσαίων και αγροτών, με κεφάλαια από την αξιοποίηση της δημόσιας περιουσίας, με φορολογικά κίνητρα και ενίσχυση για τη μείωση του κόστους και την ανθεκτικότητα της ελληνικής αγροτικής-κτηνοτροφικής παραγωγής.

-Να βάλει τέλος στα ληστρικά επιτόκια και τις χρεώσεις σε βάρος καταναλωτών και επιχειρήσεων από τις τράπεζες και να καταργήσει τον μνημονιακό νόμογια το ακαταδίωκτο των τραπεζικών στελεχών**.**

-Να πρωτοστατήσει στο τρίτο και μεγαλύτερο κύμα πραγματικής αποκέντρωσης, μεταφέροντας στους δήμους και τις περιφέρειες αρμοδιότητες και πόρους.

-Να αναπτύξει πολυδιάστατη εξωτερική πολιτική, να σταθεί με αποφασιστικότητα απέναντι στις τουρκικές προκλήσεις και νασυνδέσεικάθε σύμβαση εξοπλισμών με την αμυντική μας βιομηχανία.

- Να αποκαταστήσει την εθνική υπερηφάνεια, χτίζοντας μια Ελλάδα με φωνή στην Ευρώπη και τον κόσμο.

 Αυτές είναι οι μεγάλες προκλήσεις για το ΠΑΣΟΚ και έχει ιστορική ευθύνη να ανταποκριθεί. Και για να τα καταφέρει, πρέπει να κλείσει τον κύκλο της επιβίωσης που άνοιξε την εποχή των μνημονίων καιναανοίξει τον κύκλο της υπέρβασης, με στόχο να γίνει και πάλι πλειοψηφικό στην κοινωνία, για να κυβερνήσει τον τόπο.

Αυτό προϋποθέτει ένα κόμμα συμμετοχικό, θεσμικό, ανοιχτό, μαζικό. Ένα ΠΑΣΟΚ που ακούει, μαθαίνει και είναι σε διαρκή διάλογο με την κοινωνία και όχι ένα ΠΑΣΟΚ κλειστό, φοβικό, μακριά από τις νέες κοινωνικές δυνάμεις που αναπτύσσονται.

Από την επομένη των εκλογών, αν τα μέλη και οι φίλοι του ΠΑΣΟΚ με τιμήσουν με την ψήφο τους, θα ανοίξουμε έναν κύκλο μεγάλων αλλαγών, σε συνεργασία με όλους τους συνυποψήφιους μου

Στόχος είναι να αποκτήσουμε  ευέλικτα κομματικά όργανα.  Η Κεντρική Πολιτική Επιτροπή και το Πολιτικό Συμβούλιο θα συνεδριάζουν τακτικά, θα παράγουν πολιτική και θα παίρνουν τολμηρές αποφάσεις. Οι Τομείς Πολιτικής θα είναι ανοιχτοί στα μέλη και στους φίλους, με εκλογή των Γραμματειών τους μετά από δημόσια προκήρυξη και αξιολόγηση. Αναφέρομαι σε πρωτοβουλίες και διαδικασίες, με τις οποίες θα αναζωογονήσουμε συνολικά το ΠΑΣΟΚ, ώστε να γίνει και πάλι πόλος έλξης των καλύτερων μυαλών της νέας γενιάς, με καθαρές θέσεις και όχι ένα ΠΑΣΟΚ με μισόλογα, παρωχημένες προτάσεις και αμήχανες στιγμές σιωπής μπροστά στα προβλήματα.

Το ΠΑΣΟΚ μπορεί να γίνει ο κύριος εκφραστής του δημοκρατικού χώρου και να αναδειχθεί σε κυρίαρχο  ρυθμιστή  των πολιτικών εξελίξεων. Αυτό προϋποθέτει να έχει ένα νέο ολοκληρωμένο σχέδιο, με καθαρές, τολμηρές, σύγχρονες πολιτικές, για τις τομές που χρειάζεται η χώρα. Προϋποθέτει, επίσης, ότι θα έχουμε την πολιτική βούληση  για τις ρήξεις που απαιτούνται με όλα τα κατεστημένα συμφέροντα που κρατούν την Ελλάδα καθηλωμένη.

Αυτό το ΠΑΣΟΚ μπορεί να χαράξει  μαζί με τους πολίτες τον δρόμο για την προοδευτική διακυβέρνηση της χώρας, με ένα νέο συμβόλαιο εμπιστοσύνης, που δεν θα κριτικάρει αλλά θα ανατρέπει τις συντηρητικές πολιτικές.

Αυτός ο στόχος, δεν μπορεί παρά να έχει ορίζοντα τις εκλογές του 2027. Δεν θα είναι η πρώτη φορά που το ΠΑΣΟΚ θα κάνει το μεγάλο άλμα προς τα μπρος.

Πολλοί αναρωτιούνται, πως θα μεγαλώσει το ΠΑΣΟΚ, πως θα καταφέρει να διπλασιάσει τα ποσοστά του.

Απαντώ: περίπου δύο εκατομμύρια πολίτες, που είχαν ψηφίσει το ΠΑΣΟΚ, μετακινήθηκαν προς την ΝΔ και τον ΣΥΡΙΖΑ. Στη συνέχεια, στις τελευταίες ευρωεκλογές αυτοί οι πολίτες προτίμησαν να μείνουν σπίτι τους, γιατί είδαν στο ΠΑΣΟΚ τον λόγο για να επιστρέψουν. Σε αυτούς τους πολίτες πρέπει να απευθυνθούμε και να τους εμπνεύσουμε για τη νέα, μεγάλη αλλαγή.

Αυτή την μάχη δίνω, με ευθύνη, αποφασιστικότητα και  αξιοπρέπεια, παρά τις πρωτοφανείς, καθημερινές και χυδαίες επιθέσεις που δέχομαι εγώ και οι συνεργάτες μου.

Έθεσα  υποψηφιότητα γιατί θέλω  να δυναμώσει η φωνή της κοινωνίας στη λήψη αποφάσεων, γιατί χρειαζόμαστε ένωση και σύνθεση και όχι διχασμό και απομόνωση.

Έθεσα υποψηφιότητα γιατί η παράταξη μου δεν μπορεί να περιμένει και να αρκείται σε κάθε εκλογή σε μικρά βήματα,   που δεν απέχουν πολύ από την στασιμότητα. Δεν μπορεί όταν η φθορά της ΝΔ διευρύνεται και ο ΣΥΡΙΖΑ καταρρέει, εμείς να είμαστε ικανοποιημένοι με το 12-13%. Χωρίς προοπτική πρωθυπουργισιμότητας και νίκης στις εκλογές.

Χρειάζεται μια μεγάλη αλλαγή, που θα δώσει στην παράταξη τη δυναμική της νίκης και θα φέρει και πάλι το ΠΑΣΟΚ στην κυβέρνηση.

Γι’ αυτό έθεσα υποψηφιότητα.

Υπηρετώ χρόνια το ΠΑΣΟΚ με συνέπεια, με όλες μου τις δυνάμεις, και ως απλός στρατιώτης και από θέσεις ευθύνης. Ενστερνίζομαι και υπηρετώ απόλυτα τις αρχές και τις αξίες του ΠΑΣΟΚ και είμαι απόλυτα πεισμένος ότι μπορεί και πάλι να γίνει ένα πλειοψηφικό κίνημα.

Οι εκλογές της 6ης Οκτωβρίου αποτελούν μια κορυφαία εσωκομματική διαδικασία, όμως αφορούν όλους τους δημοκρατικούς πολίτες που βλέπουν ότι μόνο αν ξαναδυναμώσει η παράταξη μας, θα δουν προκοπή στον τόπο.

Σε τρεις βδομάδες τους καλούμε να συμμετέχουν μαζικά στην εκλογική διαδικασία, για να δημιουργήσουμε συνθήκες δημοκρατικής ανατροπής.